## Odluka Ustavnog suda Republike Hrvatske broj:U-IIIA-1948/2004 od 8. veljače 2006.

### NN 28/2006 (13.3.2006.), Odluka Ustavnog suda Republike Hrvatske broj:U-IIIA-1948/2004 od 8. veljače 2006.

# USTAVNI SUD REPUBLIKE HRVATSKE

**678**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sudac Jasna Omejec,
predsjednik Vijeća, te suci Marijan Hranjski, Mario
Kos, Ivan Mrkonjić, Emilija Rajić
i Vice Vukojević, članovi
Vijeća, odlučujući o ustavnoj tužbi koju je podnio K. S. iz I., kojeg zastupa
L. D., odvjetnica iz R., na sjednici održanoj 8. veljače 2006. godine,
jednoglasno je donio

## ODLUKU

I. Ustavna tužba se usvaja.

II. Općinski sud u Rijeci dužan je donijeti
odluku u predmetu koji se vodi pred tim sudom pod brojem: P-726/89 u najkraćem
mogućem roku, ali ne duljem od šest (6) mjeseci, računajući od prvog idućeg
dana nakon dana objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositelju ustavne tužbe, K. S. iz I.,
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni
tekst), u iznosu od 8.500,00 kn.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja zahtjeva
podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositelj ustavne tužbe podnio je 25.
svibnja 2004. godine ustavnu tužbu, na temelju odredbe članka 63. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 42/02. – pročišćeni tekst, u daljnjem tekstu: Ustavni zakon), u
postupku koji se vodi kod Općinskog suda u Rijeci, poslovni broj: P-726/89,
radi naknade štete.

ČINJENICE VAŽNE ZA
USTAVNOSUDSKI POSTUPAK

2. Parnični postupak, broj: P-67/88 pokrenut je
pred Općinskim sudom u Opatiji tužbom podnositelja od 26. siječnja 1988. protiv
tuženika B. U. iz I., radi naknade štete.

U razdoblju do 5. studenoga 1997. godine Općinski
sud u Opatiji je održao ukupno tri (3) dok je Općinski sud u Rijeci, nakon što
je rješenjem Vrhovnog suda Republike Hrvatske, broj: R-118/88 od 12. svibnja
1988., usvojen prijedlog tuženika za delegaciju, ukupno šest (6) ročišta za
glavnu raspravu. Rješenjem Vrhovnog suda Republike Hrvatske, broj: Gr-197/91 od 25. lipnja 1991., te rješenjem, broj: Gr-9/1993 od 9. veljače 1993., odbijen je prijedlog
tuženika za delegaciju drugog suda te je Općinski sud u Rijeci tijekom postupka
proveo dokaz saslušnjem podnositelja kao stranku u
postupku.

U razdoblju od 5. studenoga 1997. poduzete su
sljedeće radnje u postupku:

– ročište zakazano za 20. svibnja 1999. odgođeno
je zbog neuredne dostave poziva tuženiku;

– ročište zakazano za 7. srpnja 1999. odgođeno
je zbog neuredne dostave poziva tuženiku;

– na ročištu održanom 14. listopada 1999.
određeno je provođenje dokaza građevinskim vještačenjem;

– ročišta zakazana za 22. siječnja 2001., 2.
travnja 2001., 5. prosinca 2001., 22. veljače 2002., 6. svibnja 2002., 14.
lipnja 2002. te ročište zakazno za 21. listopada
2002. odgođena su zbog neuredne dostave poziva tuženiku;

– rješenjem suda, broj: P-726/89 od 29.
studenoga 2002., ročište zakazano za 3. veljače 2003. odgođeno je zbog službene
spriječenosti uredujućeg suca;

– na ročištu održanom 24. svibnja 2004. tuženik-protutužitelj podnio je protutužbu i prijedlog za povrat u
prijašnje stanje, određeno je dopunsko saslušanje stranaka te je odlučeno da će
se konkretnom parničnom spisu spojiti spis istog suda, broj: P-8450/99;

– rješenjem suda od 20. srpnja 2004. sud je
odbio prijedlog tuženika-protutužitelja za povrat u
prijašnje stanje te je odbacio žalbu tuženika-protutužitelja
izjavljene protiv odluke o provođenju građevinskog vještačenja donesene na
ročištu održanom 14. listopada 1999.;

– protiv navedenog rješenja tuženik-protutužitelj je izjavio žalbu te je predmet dostavljen na
odlučivanje Županijskom sudu u Rijeci;

– rješenjem, broj: Gž-3193/04
od 15. rujna 2004., Županijski sud u Rijeci odbio je žalbu tuženika-protutužitelja te je u cijelosti potvrdio prvostupanjsko
rješenje;

– na ročištu održanom 14. ožujka 2005. sud je
tuženiku-protutužitelju naložio da specificira protutužbeni zahtjev;

– 16. svibnja 2005. tuženik-protutužitelj
je podnio zahtjev za izuzeće predsjednika vijeća i zapisničara;

– na ročištu održanom 16. svibnja 2005. glavna
rasprava odgođena je do donošenja odluke o zahtjevu za izuzeće;

– rješenjem od 7. lipnja 2005. odbijen je
zahtjev za izuzeće predsjednika vijeća, a rješenjem od 13. lipnja 2004. zahtjev
za izuzeće zapisničara;

– do trenutka pisanja odluke Suda u konkretnom
postupku nije poduzeta niti jedna radnja.

PRAVO VAŽNO ZA
USTAVNOSUDSKI POSTUPAK

3. Za ovaj ustavnosudski postupak mjerodavne su
odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Prvostupanjski parnični postupak pokrenut je 26.
siječnja 1988. tužbom podnositelja.

Međutim, duljina postupka ne uzima se u obzir od
tog dana već od 5. studenoga 1997. godine kada je stupio na snagu Zakon o
potvrđivanju Konvencije za zaštitu ljudskih prava i temeljnih sloboda i
Protokola, broj 1., 4., 6., 7. i 11., 12 i 13 uz Konvenciju za zaštitu ljudskih
prava i temeljnih sloboda (»Narodne novine – Međunarodni ugovori«, broj 18/97.,
6/99. – pročišćeni tekst, 8/99. – ispravak i 14/02., u daljnjem tekstu: Zakon o
potvrđivanju Konvencije), koja Konvencija u članku 6. stavku 1. jamči i pravo
na suđenje u razumnom roku.

Ustavna tužba podnesena je 25. svibnja 2004., a
do tog dana sudski postupak nije pravomoćno okončan, pa Ustavni sud utvrđuje da
je do dana podnošenja ustavne tužbe postupak u ovom predmetu trajao ukupno šesnaest
(16) godina, tri mjeseca (3) i dvadeset osam (28) dana, a nakon stupanja na
snagu Zakona o potvrđivanju Konvencije pa do dana podnošenja ustavne tužbe
postupak je trajao šest (6) godina, šest (6) mjeseci i devetnaest (19) dana.

4.2. POSTUPANJE NADLEŽNOG
SUDA

U pravno relevantnom razdoblju postupak se
najprije vodio pred Općinskim sudom u Rijeci, koji je od radnji relevantnih za
odlučivanje o pravima ili obvezama podnositelja, održao dva (2) ročišta za
glavnu raspravu (s napomenom da je jedanaest (11) ročišta odgođeno i to
uglavnom zbog neuredne dostave poziva tuženiku) te je rješenjem od 20. srpnja
2004. odbio prijedlog tuženika-protutužitelja za
povrat u prijašnje stanje i odbacio žalbu izjavljenu protiv odluke suda o
provođenju dokaza građevinskim vještačenjem.

U povodu žalbe tuženika-protutužitelja
izjavljene protiv rješenja suda od 20. srpnja 2004. predmet je dostavljen
Županijskom sudu u Rijeci na odlučivanje, koji je žalbu odbio kao neosnovanu te
prvostupanjsko rješenje u cijelosti potvrdio.

4.3. PONAŠANJE
PODNOSITELJA USTAVNE TUŽBE(TUŽITELJA U SUDSKOM POSTUPKU)

Podnositelj ustavne tužbe, kao tužitelj u
sudskom postupku, prema utvrđenju Ustavnog suda, nije pridonio duljini trajanja
sudskog postupka.

4.4. SLOŽENOST SUDSKOG
PREDMETA

Ustavni sud utvrđuje da se u konkretnoj pravnoj
stvari ne radi o složenom predmetu.

OCJENA USTAVNOG SUDA

5. Ustavni sud utvrđuje da se postupak u ovom
predmetu vodi u ukupnom trajanju preko sedamnaest (17) godina. Imajući u vidu
ukupnu duljinu postupka, činjenicu da još nije odlučeno o tužbenom zahtjevu kao
i činjenicu neaktivnosti suda prvog stupnja (i to u razdoblju od 14. listopada
1999. do 22. siječnja 2001., te od 3. veljače 2003. do 24. svibnja 2004.)
Ustavni sud je utvrdio da je dugim trajanjem i neučinkovitim provođenjem
parničnog postupka, u kojem nije donesena pravomoćna odluka suda, podnositelju
povrijeđeno ustavno pravo da zakonom ustanovljeni neovisni i nepristrani sud u
razumnom roku odluči o njegovim pravima ili obvezama, koje je zajamčeno člankom
29. stavkom 1. Ustava Republike Hrvatske.

6. Imajući u vidu sve navedene činjenice i
okolnosti, u smislu odredbe članka 63. stavka 2. Ustavnog zakona, donesena je
odluka kao pod točkama I. i II. izreke ove odluke.

7. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava iz
članka 29. stavka 1. Ustava Ustavni sud utvrđuje uzimajući u obzir okolnosti
svakog pojedinog slučaja, uz istodobno uvažavanje ukupnih gospodarskih i
socijalnih prilika u Republici Hrvatskoj.

8. Odluka o objavi (točka V. izreke) temelji se
na odredbi članka 29. Ustavnog zakona.

9. Predsjednik Općinskog suda u Rijeci dužan je
dostaviti Ustavnom sudu pisanu obavijest o datumima donošenja i otpreme odluke
u roku od osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-1948/2004

Zagreb, 8. veljače 2006.

USTAVNI SUD REPUBLIKE HRVATSKE

Predsjednik Vijeća

**dr****. sc. Jasna Omejec**, v. r.

Odluka, NN 28/2006-678